b"\n_START_ARTICLE_\nChlamydia trachomatis\n_START_SECTION_\nIdentificaci\xc3\xb3\n_START_PARAGRAPH_\nL'observaci\xc3\xb3 dels cossos d'inclusi\xc3\xb3 t\xc3\xadpics a l'interior de c\xc3\xa8l\xc2\xb7lules epitelials humanes \xc3\xa9s caracter\xc3\xadstica de la infecci\xc3\xb3 per Chlamydia. Tanmateix, diferenciar l'esp\xc3\xa8cie C. trachomatis d'altres esp\xc3\xa8cies de clam\xc3\xaddia nom\xc3\xa9s es pot fer usant proves basades en l'ADN._NEWLINE_Microsc\xc3\xb2picament, la forma cl\xc3\xa0ssica d'apreciar dits cossos d'inclusi\xc3\xb3 intracitoplasm\xc3\xa0tics ha estat la tinci\xc3\xb3 d'iodina (lugol) o tincions immunohistoqu\xc3\xadmiques de fluoresc\xc3\xa8ncia aplicades a cultius cel\xc2\xb7lulars monocapa especials, fets amb fibroblasts de ratol\xc3\xad (c\xc3\xa8l\xc2\xb7lules de McCoy) o c\xc3\xa8l\xc2\xb7lules d'ovari de h\xc3\xa0mster (c\xc3\xa8l\xc2\xb7lules BHK-21). La tinci\xc3\xb3 amb iodina \xc3\xa9s problem\xc3\xa0tica, ja que el glicogen no est\xc3\xa0 present a totes les fases evolutives de C. trachomatis i algunes c\xc3\xa8l\xc2\xb7lules normals del c\xc3\xa8rvix tenen un alt contingut glic\xc3\xaddic i originen falsos positius. La diagnosi de les clam\xc3\xaddies en frotis conjuntivals emprant les tincions de Giemsa o Lendrum t\xc3\xa9 sensibilitat i especificitat baixes i el seu valor pr\xc3\xa0ctic \xc3\xa9s esc\xc3\xa0s. _NEWLINE_La majoria de soques de C. trachomatis s\xc3\xb3n reconegudes mitjan\xc3\xa7ant anticossos monoclonals (en angl\xc3\xa8s monoclonal antibodies o mAbs) que identifiquen determinats ep\xc3\xadtops. a la regi\xc3\xb3 VS4 de la seva prote\xc3\xafna de membrana externa principal (Major Outer Membrane Protein o MOMP). Tanmateix, aquests mAbs poden tamb\xc3\xa9 reaccionar de forma creuada amb dues altres esp\xc3\xa8cies del g\xc3\xa8nere Chlamydia: C. suis (un par\xc3\xa0sit propi del bestiar porc\xc3\xad, per\xc3\xb2 que infecta ocasionalment als humans) i C. muridarum (microorganisme que causa principalment infeccions en m\xc3\xbarids i que sovint s'utilitza per estudiar els mecanismes patogen\xc3\xa8tics de les clam\xc3\xaddies), un problema que pot evitar-se emprant t\xc3\xa8cniques de transfer\xc3\xa8ncia de prote\xc3\xafnes o d'ELISA amb els ant\xc3\xadgens oportuns._NEWLINE_S'ha desenvolupat un nou microarray multiantig\xc3\xa8nic basat en p\xc3\xa8ptids sint\xc3\xa8tics que fa possible la detecci\xc3\xb3 individual i simult\xc3\xa0nia de diferents esp\xc3\xa8cies de Chlamydia en una \xc3\xbanica mostra de s\xc3\xa8rum hum\xc3\xa0 o animal. Aquest tipus de prova es una plataforma vers\xc3\xa0til que pot ser ampliada en funci\xc3\xb3 dels futurs aven\xc3\xa7os en el coneixement prote\xc3\xb2mic de m\xc3\xa9s membres del f\xc3\xadlum Chlamydiae.\n_START_SECTION_\nImport\xc3\xa0ncia cl\xc3\xadnica\n_START_PARAGRAPH_\nC. trachomatis \xc3\xa9s un patogen intracel\xc2\xb7lular estricte (\xc3\xa9s a dir, nom\xc3\xa9s es multiplica dins de c\xc3\xa8l\xc2\xb7lules humanes) i pot generar estats de malaltia molt diversos tant en homes com en dones, des de totalment asimptom\xc3\xa0tics a s\xc3\xa8psies greus. Ambd\xc3\xb3s sexes poden mostrar uretritis, proctitis (inflamaci\xc3\xb3 rectal que sagna amb molta freq\xc3\xbc\xc3\xa8ncia), tracoma i infertilitat. El bacteri pot provocar prostatitis i epididimitis en homes. En dones les complicacions m\xc3\xa9s freq\xc3\xbcents s\xc3\xb3n la cervicitis (inflamaci\xc3\xb3 del c\xc3\xa8rvix, de vegades amb exsudaci\xc3\xb3 mucopurulenta), la malaltia inflamat\xc3\xb2ria pelviana, l'embar\xc3\xa0s ect\xc3\xb2pic) i dolor pelvi\xc3\xa0 agut o cr\xc3\xb2nic. Un alt nombre de dones inf\xc3\xa8rtils com a conseq\xc3\xbc\xc3\xa8ncia d'oclusi\xc3\xb3 tub\xc3\xa0rica t\xc3\xa9 positivitat serol\xc3\xb2gica al par\xc3\xa0sit, malgrat no haver presentat pr\xc3\xa8viament simptomatologia rellevant la majoria d'elles. C. trachomatis pot originar una s\xc3\xadndrome de Fitz-Hugh-Curtis (una perihepatitis aguda amb bandes fibrinoses adherents a l'espai subfr\xc3\xa8nic que causa febre i intensos dolors a l'hipocondri dret, acompanyada sovint de signes de salpingitis -infecci\xc3\xb3 de les trompes de Fal\xc2\xb7lopi-). Es considera una de les causes de part preterme, avortament espontani, ruptura prematura de membranes i naixement de nens de baix pes. _NEWLINE_C. trachomatis \xc3\xa9s tamb\xc3\xa9 un important patogen neonatal i pot produir infeccions de l'ull (tracoma), pneum\xc3\xb2nia o septic\xc3\xa8mia en el nad\xc3\xb3. Un nen nascut d'una mare amb cervicitis per clam\xc3\xaddia t\xc3\xa9 unes probabilitats d'entre el 50 i el 75% d'adquirir el bacteri a la nasofaringe, la vagina, el recte o la conjuntiva. Dels nounats amb exposici\xc3\xb3 provada al patogen, el 30%-50% desenvolupen una conjuntivitis. A l'Estat Espanyol, es calcula que un m\xc3\xadnim de 1/1000 nounats s'infecta per C. trachomatis durant el part, malgrat l'aplicaci\xc3\xb3 sistem\xc3\xa0tica de mesures de profilaxi ocular neonatal._NEWLINE_En dones asimptom\xc3\xa0tiques, s'ha observat una associaci\xc3\xb3 estad\xc3\xadsticament significativa entre la infecci\xc3\xb3 per C. trachomatis i l'exist\xc3\xa8ncia de neopl\xc3\xa0sia intraepitelial cervical (pres\xc3\xa8ncia de c\xc3\xa8l\xc2\xb7lules anormals en la superf\xc3\xadcie del coll uter\xc3\xad que pot evolucionar cap a un c\xc3\xa0ncer de c\xc3\xa8rvix)._NEWLINE_Un petit percentatge (1-3%) d'infeccions per C. trachomatis adquirides per via sexual, desencadena una artritis reactiva, freq\xc3\xbcentment en homes joves. La incid\xc3\xa8ncia real es dif\xc3\xadcil de determinar, ja que moltes infeccions s\xc3\xb3n asimptom\xc3\xa0tiques, i es desconeix si dita artritis deriva d'una infecci\xc3\xb3 genitourin\xc3\xa0ria \xc3\xbanica i persistent amb una c\xc3\xa0rrega patog\xc3\xa8nica baixa o de m\xc3\xa9s d'una. Es creu que un alt nombre d'espondiloartritis indiferenciades cr\xc3\xb2niques podria estar relacionat amb infeccions pr\xc3\xa8vies per clam\xc3\xaddies._NEWLINE_El tracoma causat per aquest bacteri \xc3\xa9s end\xc3\xa8mic a m\xc3\xa9s de 40 pa\xc3\xafsos d'\xc3\x80frica, \xc3\x80sia, Am\xc3\xa8rica Central i del Sud, Oceania i l'Orient Mitj\xc3\xa0; encara que la major prevalen\xc3\xa7a es d\xc3\xb3na a les zones de sabana d'\xc3\x80frica Central i Oriental i del Sahel, on infecta sobretot a nens de menys de 10 anys.\n_START_SECTION_\nBioseguretat\n_START_PARAGRAPH_\nEn un ambient humit, C. trachomatis es mant\xc3\xa9 viu sobre superf\xc3\xadcies durant 2 o 3 hores i de 1 a 7 dies en restes org\xc3\xa0niques. Suporta 30 minuts l'aigua escalfada a 50\xc2\xbaC. \xc3\x89s sensible a les solucions d'hipoclorit s\xc3\xb2dic al 1%, d'etanol al 70%, de glutaraldehid al 0,5% i a les form\xc3\xb2liques. El bacteri es destrueix amb calor humit de 121\xc2\xbaC durant almenys 15 minuts i amb calor sec de 160\xc2\xbaC-170\xc2\xbaC durant al menys una hora. En l'\xc3\xa0mbit sanitari cal adoptar les precaucions est\xc3\xa0ndard per malalties infeccioses. Les mesures de contenci\xc3\xb3 a l'hora de manipular-lo en laboratoris corresponen a un nivell 2 de bioseguretat.\n_START_SECTION_\nTractament\n_START_PARAGRAPH_\nLa infecci\xc3\xb3 per C. trachomatis es pot tractar amb qualsevol d'aquests antibi\xc3\xb2tics: azitromicina, eritromicina o doxiciclina/tetraciclina. En els casos d'infecci\xc3\xb3 urogenital, sense evid\xc3\xa8ncia de coinfecci\xc3\xb3 per altres g\xc3\xa8rmens, s'acostuma a emprar azitromicina 1 g en una dosi \xc3\xbanica o doxiciclina 100 mg 2 vegades al dia durant una setmana en pacients no gestants. Si existeix infecci\xc3\xb3 associada per Neisseria gonorrhoeae (un fet freq\xc3\xbcent, que pot arribar al 50% en grups de risc), cal afegir una injecci\xc3\xb3 \xc3\xbanica de ceftriaxona (250 mg). _NEWLINE_Un grup d'investigadors europeus ha demostrat que la iota-carragenina obtinguda de la molsa d'Irlanda redueix in vitro la infectivitat ocular de C. trachomatis i que in vivo disminueix significativament la disseminaci\xc3\xb3 del bacteri a trav\xc3\xa9s de les secrecions. Aquests resultats indiquen que dita subst\xc3\xa0ncia pot ser un agent efectiu per acotar la transmissi\xc3\xb3 de la infecci\xc3\xb3 ocular per clam\xc3\xaddia i crea una nova perspectiva pel desenvolupament de f\xc3\xa0rmacs profil\xc3\xa0ctics que bloquegin la penetraci\xc3\xb3 del patogen en les c\xc3\xa8l\xc2\xb7lules hoste."